Það var stór stund í dag þegar eftirgerðin af Titanic skipinu sem Brynjar Karl Birgisson , tólf ára hefur smíðað úr Legókubbum var afhjúpuð fullgerð í Hagkaup í Smáralind . Það var fyrir tæpu ári síðan sem Brynjar Karl , sem er einhverfur , ákvað að ráðast í byggingu sex og hálfs metra langrar eftirmynd af uppáhaldsskipinu sínu , Titanic , úr Legokubbum . Nú er það tilbúið og Brynjar er stoltur af afrakstrinum . Skipið er stórvirki og telur 56 þúsund kubba . Gestir geta sett legokarla á skipið en markmiðið er að safna 2224 , jafn mörgum og var af farþegum á skipinu árið 1912 . Verkefnið sem hann tókst á við hefur breytt lífi hans . Hann segir marga vini hans hafa verið vantrúaða þegar verkið hófst . Brynjar hefur einnig gefið út bók , þar sem hann segir sögu verkefnisins . Bókin ber titilinn : Minn einhverfi stórhugur , og í henni felst mikil hvatning til annarra barna að fylgja draumum sínum . Verkefnið hefur einnig aflað honum fleiri vina og hann er þakklátur . Brynjar og Alexander Birgir Björnsson þáðu í dag viðurkenningu fyrir störf sín í þágu einhverfra en Alexander er einhverfur ungur maður í Grindavík sem tók sig til og fékk allar skærustu tónlistarstjörnur landsins til að mæta á tónleika sem hann hélt undir yfirskriftinni „ Ég og fleiri frægir " . Tónleikarnir voru til styrktar Birtu og einhverfusamtökunum . Sjá má innslagið í spilaranum að ofan , þegar rúmar tólf mínútur eru liðnar af fréttatímanum . Alexander Birgir Björnsson hefur upplifað margt á sinni stuttu ævi . Hann hefur upplifað mikinn missi en siglir nú í betri tíma og lætur langþráðan draum rætast .